b'\n_START_ARTICLE_\nSergio Pettis\n_START_SECTION_\nVarhaisel\xc3\xa4m\xc3\xa4\n_START_PARAGRAPH_\nPettis syntyi Milwaukeessa Eugene Pettis Juniorille ja Annette Garcialle. H\xc3\xa4n varttui samaisessa kaupungissa vanhemman veljens\xc3\xa4 Rayn ja Anthonyn kanssa. Pettisin suku on l\xc3\xa4ht\xc3\xb6isin Puerto Ricosta ja Meksikosta. H\xc3\xa4nen isois\xc3\xa4ns\xc3\xa4 Eugene Perez muutti sukunimens\xc3\xa4 enemm\xc3\xa4n englannin kieliseen muotoon Pettis v\xc3\xa4ltt\xc3\xa4\xc3\xa4kseen syrjint\xc3\xa4\xc3\xa4. Pettis k\xc3\xa4vi katolilaista yksityiskoulua Pius XI High Schoolissa._NEWLINE_Pettis aloitti kamppailulajien harjoittelemisen veljens\xc3\xa4 Anothonyn tavoin taekwondolla. Sittemmin h\xc3\xa4n on saavuttanut 2. danin mustan vy\xc3\xb6n. H\xc3\xa4n on vapaaottelun my\xc3\xb6t\xc3\xa4 harjoitellut my\xc3\xb6s potkunyrkkeily\xc3\xa4 ja brasilialaista jujutsua, josta h\xc3\xa4nell\xc3\xa4 on purppura vy\xc3\xb6.\n_START_SECTION_\nVapaaottelu\n_START_PARAGRAPH_\nPettis aloitti vapaaottelu-uransa syyskuussa 2011, jolloin h\xc3\xa4n otteli ensimm\xc3\xa4isen ottelunsa k\xc3\xa4\xc3\xa4pi\xc3\xb6sarjassa Kyle Viviania vastaan. Pettis voitti kamppailun teknisell\xc3\xa4 tyrm\xc3\xa4yksell\xc3\xa4 p\xc3\xa4\xc3\xa4h\xc3\xa4n potkulla ensimm\xc3\xa4isen er\xc3\xa4n alussa. Pettis otteli viel\xc3\xa4 seuraavat kaksi ottelua k\xc3\xa4\xc3\xa4pi\xc3\xb6sarjassa voittaen molemmat. Ensin h\xc3\xa4n voitti Tony Zelinskin my\xc3\xb6s tekniseen tyrm\xc3\xa4ykseen johtaneella p\xc3\xa4\xc3\xa4h\xc3\xa4n potkulla, mutta toisessa er\xc3\xa4ss\xc3\xa4. Kolmannen Pettis voitti luovutuksella ensimm\xc3\xa4isess\xc3\xa4 er\xc3\xa4ss\xc3\xa4 Mike Lindquistia vastaan._NEWLINE_2012 Pettis otteli yhden ottelun k\xc3\xa4rp\xc3\xa4ssarjassa, jossa h\xc3\xa4n voitti Chris Haneyn tuomari\xc3\xa4\xc3\xa4nin.'